
G R A D   S I NJ

GRADSKO VIJEĆE
KLASA: 021-05/13-01/4
URBROJ:  2175/01-01-13-2
Sinj,  18. ožujka  2013. godine 

Z A P I S N I K
sa 32. sjednice Gradskog vijeća Grada Sinja održane dana 11. ožujka 2013. godine u Gradskoj vijećnici Grada Sinja   
        Na početku sjednice bilo je nazočno  16  vijećnika Gradskog vijeća Grada Sinja.

        Nazočni vijećnici: Ante Križanac, Miroslav Barać, Borislav Budimir-Bekan, Miro Bulj,   Stjepan Filipović-Grčić, Stipe Jadrijević-Cvrlje, Stipislav Jadrijević, Boško Barać, Mate Glavinović, Stjepan Labrović, Hrvoje Markulin, Davor Milošević, Predrag Pupić, Milan Smoljo, Matko Čarić i Ivana Šabić. 

        Odsutni: Hrvoje Filipović-Grčić, Dragan Podrug i Sloven Poljak.   

        Ostali nazočni: gradonačelnik Ivica Glavan, zamjenica gradonačelnika Elena Perković-Paloš, zamjenik gradonačelnika Zoran Vujanović, pročelnici Upravnih odjela, te  predstavnici sredstava javnog informiranja.

       Sjednici je predsjedavao Milan Smoljo,  predsjednik Gradskog vijeća Grada Sinja.

       Zapisnik je vodila Mirela Perković, voditeljica Odsjeka za poslove Gradskog vijeća, gradonačelnika i mjesnu samoupravu. 
       Predsjednik Gradskog vijeća je otvorio 32. sjednicu Gradskog vijeća i pozdravio sve nazočne.

       Sjednica je započela u 15,30 sati.               

       Na početku sjednice predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

       Nakon izvršene prozivke predsjednik Gradskog vijeća Milan Smoljo konstatirao je da je  nazočna većina vijećnika i da se mogu donositi pravovaljane odluke.

       Nakon toga u skladu sa Poslovnikom Gradskog vijeća Grada Sinja («Službeni glasnik Grada Sinja» br. 02/10)  prilazi se utvrđivanju dnevnog reda sa 32. sjednice Gradskog vijeća.

       Predsjedatelj je pročitao u pozivu predloženi dnevni red.

       Predsjedatelj je također pročitao prijedloge za dopunu dnevnog reda čiji je predlagatelj gradonačelnika Ivica Glavan.
1. Prijedlog Odluke o V (petoj) izmjeni i dopuni Plana rasporeda montažnih objekata na 

             području Grada Sinja,

2. Prijedlog Zaključka o raspisivanju natječaja za prodaju nekretnine u vlasništvu Grada 

             Sinja,

3. Prijedlog Zaključka o primanju na znanje okolnosti iz Pisma namjere za kupnju zemljišta na području GZK Sinj, tvrtke Vukelić d.o.o., Split.
          Gradonačelnik Ivica Glavan povukao je prijedlog za dopunu dnevnog reda pod rednim brojem 2. Prijedlog Zaključka o raspisivanju natječaja za prodaju nekretnine u vlasništvu Grada Sinja za sljedeću sjednicu Gradskog vijeća, zbog nepravovremenog dolaska procjene vrijednosti zemljišta sa Porezne uprave.   
          Vijećnik Miro Bulj predložio je kao dopunu dnevnog reda točku – Informacija o prebacivanju imovine i djelatnika sa trgovačkog društva Autoprijevoz Sinj d.o.o. na Promet Sinj d.o.o. 
           V.d. predstojnik Ureda Grada Igor Vidalina predložio je vijećniku Miru Bulju da to postavi kao vijećničko pitanje, pa da se kroz odgovor na vijećničko pitanje vijećnik Miro Bulj kao i ostali vijećnici informiraju i upoznaju s relevantnim činjenicama vezano za navedenu problematiku, ističući kao nisu pripremljeni materijali niti je ispoštovana procedura propisana Poslovnikom.   
          Vijećnik Miro Bulj osvnuo se i na dopis Mirande Kovačević podijeljen na stol svim vijećnicima, na što je predsjedatelj odgovorio da moraju vidjeti o čemu se radi, jer gospođa ne može biti predlagatelj. 

         Vijećnik Mate Glavinović predložio je za dopunu dnevnog reda točku – Prijedlog izmjene Odluke o komunalnom doprinosu. 

         Vijećnik Stipislav Jadrijević predložio je, vezano za prijedlog za dopunu dnevnog reda vijećnika Mira Bulja, da to bude točka na sljedećoj sjednici Gradskog vijeća i da se pripreme materijali kako bi mogli o tome raspraviti. 

         Vijećnik Stipe Jadrijević-Cvrlje pozvao se na povredu Poslovnika ističući kako nema pripremljenih materijala za točku koju vijećnik Miro Bulj predlaže, da nije ispoštovana procedura propisana Poslovnikom i da u tom smislu nemaju o čemu raspravljati. 

         Vijećnik Hrvoje Markulin upitao je da li su pripremljeni materijali za točku dnevnog reda koju je predložio vijećnik Mate Glavinović na što mu je odgovoreno da su pripremljeni materijali, te je predložio da se i o toj točki raspravlja na idućoj sjednici Gradskog vijeća budući da materijali nisu dostavljeni pet dana prije nego su podijeljeni na samoj sjednici Gradskog vijeća, odnosno predlaže da imaju ujednačene kriterije.  
          V.d. predstojnik Ureda Grada Igor Vidalina obrazložio je kako je vijećnik Mate Glavinović predložio tu točku kao dopunu dnevnog reda na Odboru za gospodarstvu, da je točka razmotrena od strane tog Odbora i da je kao takva prošla proceduru propisanu čl. 84. Poslovnikom.

         Vijećnik Hrvoje Markulin upitao je zašto te točke nema u dnevnom redu budući da je prošla Odbor za gospodarstvo i da su već naknadno im dostavljeni neki prijedlozi za dopunu dnevnog reda na što mu je odgovoreno da se Odbor sastao nakon toga. Vijećnik Hrvoje Markulin ponovio je kako nije dobio te materijale i da mu nije logično da ih sad dobije i da  o njima odlučuje u roku od sat vremena, a inače da nije protiv niti jednog prijedloga za dopunu dnevnog reda. 
         Vijećnik Miro Bulj pristao je da se njegov prijedlog pripremi kao točka dnevnog reda za iduću sjednicu Gradskog vijeća, ističući da se slaže sa vijećnikom Hrvojem Markulinom i da je za to da prijedlog SDP-a se prihvati kao dopunu dnevnog reda zbog građana, ali da se radi o povredi Poslovnika, jer da kriteriji po Poslovniku nisu isti za sve.

         Vijećnik Hrvoje Markulin nakon odgovora da je Odbor za gospodarstvo održan prije neposredno sjednice, istakao je da se na taj način ispuni forma, ali ono što je bitno za tu točku da nije odrađeno, jer se radi o ozbiljnoj stvari i da su ti materijali trebali biti dostavljeni vijećnicima na vrijeme, bar 2-3 dana prije sjednice Gradskog vijeća, da on načelno može biti za taj prijedlog, ali da još ne zna što je u tim materijalima  i da se na taj način vijećnici dovode pred gotov čin. Vijećnik Hrvoje Markulin u ime kluba vijećnika HDZ-a iznio je njihov stav i istakao da su oni isto za to da ta točka bude na idućoj sjednici Gradskog vijeća u ovom sazivu i da su spremni sudjelovati u raspravi i podržati kvalitetno rješenje.
            Vijećnik Mate Glavinović zatražio je da se glasa o njihovom prijedlogu za dopunu dnevnog reda.  
            V.d. predstojnik Igor Vidalina ponovio je kako je predloženu točku razmotrio Odbor za gospodarstvo i da je ispoštovana procedura propisana Poslovnikom na što su vijećnici Hrvoje Markulin i  Stjepan Labrović zatražili zapisnik sa Odbora odnosno stav Odbora o navedenom prijedlogu za dopunu dnevnog reda. 

            Predsjedatelj je odredio pauzu u trajanju od 10 minuta kako bi se dostavio zaključak o stavu Odbora za gospodarstvo o Prijedlogu  izmjene Odluke o komunalnom doprinosu. 

            Nakon završene pauze tijekom koje je vijećnicima dostavljen zaključak odbora za gospodarstvo o zauzetom stavu o predloženoj dopuni dnevnog reda kluba vijećnika SDP-a nastavljena je rasprava, a vijećnik Hrvoje Markulin naglasio je kako je nedopustivo da sad dobiju materijale o kojima će malo kasnije trebati ozbiljno raspravljati i glasovati, te je u ime kluba vijećnika HDZ-a zatražio pauzu od 15 minuta da razmotre  točku predloženu za dopunu dnevnog reda kako bi vidjeli hoće li prihvatiti ovaj prijedlog ili neće.
          Vijećnik  Stipe Jadrijević-Cvrlje upitao je v.d. predstojnika Igora Vidalinu još jednom, vezano za  prijedlog kluba vijećnika SDP-a za dopunu dnevnog reda, da li je prijedlog u  skladu sa Poslovnikom, ako je podnesen u skladu sa Poslovnikom da se o njemu glasuje, a ako nije da su ga spremni pripremiti za iduću sjednicu Gradskog vijeća u koordinaciji sa gradskim službama, jer ne žele kršiti Poslovnik,  na što je v.d. predstojnik Igor Vidalina odgovorio da je prijedlog prošao dio procedure iz čl. 84. Poslovnika, što znači da je razmotren od strane radnog tijela koje ga je i prihvatilo, ali da po njegovom mišljenju vezano za prijedlog isti ne zadovoljava u potpunosti odredbe čl. 71. Poslovnika koje propisuju što jedan prijedlog treba sadržavati i da bi po tome navedeni prijedlog trebao biti još nomotehnički, tehnički dorađen. Nakon odgovora v.d. predstojnika Igora Vidaline vijećnik Stipe Jadrijević-Cvrlje u ime kluba vijećnika SDP-a istakao je kako odustaju od ove točke za ovu sjednicu Gradskog vijeća, ali da očekuje ovakav isti tretman prema svim vijećnicima ubuduće, jer u ovom slučaju rade kompromis, iako je ovo od životne važnosti za sve sugrađane ističući da će  se na sljedećoj sjednici ipak morati odlučiti hoće li se ovaj prijedlog prihvatiti ili neće.
          Vijećnik Hrvoje Markulin rekao je kako nema primjedbe na prethodno izneseni stav kluba vijećnika SDP-a, da svi žele dati doprinos građanima ukoliko mogu, ali je upozorio da se ovdje radi o pitanju načina funkcioniranja tijela Gradskog vijeća i samog Gradskog vijeća.

          Predsjedatelj je dao na glasovanje Prijedlog Odluke o V (petoj) izmjeni i dopuni Plana rasporeda montažnih objekata na  području Grada Sinja i Prijedlog Zaključka o primanju na znanje okolnosti iz Pisma namjere za kupnju zemljišta na području GZK Sinj, tvrtke Vukelić d.o.o., Split i konstatirao da je Gradsko vijeće jednoglasno (15 „za“) prihvatilo predložene dopune dnevnog reda.

           Budući da više nije bilo primjedbi ni prijedloga za dopunu predloženog dnevnog reda, predsjedatelj je dao na glasovanje cjelokupan dnevni red  i konstatirao da je jednoglasno ( 15 „za“ )  prihvaćen sljedeći

DNEVNI RED
1. Usvajanje zapisnika sa 31. sjednice Gradskog vijeća, 
2. Pitanja i prijedlozi vijećnika,
3. Izvješće Mandatne komisije, 

4. Prijedlog Zaključka o prihvaćanju prijedloga za promjenu Statuta Grada Sinja („Službeni glasnik Grada Sinja“ br. 10/09) i utvrđivanju Nacrta Statutarne  Odluke  o izmjenama i dopunama  Statuta Grada Sinja, 

5. Prijedlog Zaključka o prihvaćanju prijedloga za promjenu Poslovnika Gradskog vijeća Grada Sinja („Službeni glasnik Grada Sinja“ br. 02/10) i utvrđivanju Nacrta  Odluke  o izmjenama i dopunama  Poslovnika Gradskog vijeća Grada Sinja, 
6. Izvješće o radu gradonačelnika Grada Sinja za razdoblje od 01. srpnja 2012. - 31. prosinca 2012. godine,
7. Izvješće o izvršenju Programa gradnje objekata i uređaja komunalne infrastrukture Grada Sinja  u 2012. godini,

8. Izvješće o izvršenju Programa održavanja komunalne infrastrukture Grada Sinja u 2012. godini,
9. Prijedlog Programa rada Gradskog vijeća Grada Sinja za 2013. godinu,
10. Prijedlog Odluke o izradi Ciljanih Izmjena i dopuna Detaljnog plana uređenja ex vojarne „Ivaniša Nelipića“ u Sinju,

11. Prijedlog Odluke o izmjeni i dopuni Odluke o javnim priznanjima Grada Sinja, 

12. Prijedlog Programa gradnje objekata i uređaja komunalne infrastrukture Grada Sinja  u 2013. g.,

13. Prijedlog Programa održavanja komunalne infrastrukture na području Grada Sinja u 2013. g.,
14. Prijedlog Rješenja o razrješenju ravnateljice ustanove Dječji vrtić „Bili cvitak“ Sinj,

15. Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: deratizacija i dezinsekcija javnih površina, 
16. Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: sakupljanje i zbrinjavanje uginulih životinja s javnih površina,
17. Prijedlog Zaključka o prihvaćanju Izmjena i dopuna Plana zaštite i spašavanja za Grad Sinj,  

18. Prijedlog Zaključka o prihvaćanju Izmjena i dopuna Plana civilne zaštite za Grad Sinj,
19. Prijedlog Odluke o V (petoj) izmjeni i dopuni Plana rasporeda montažnih objekata na 

        području Grada Sinja,

20. Prijedlog Zaključka o primanju na znanje okolnosti iz Pisma namjere za kupnju zemljišta na području GZK Sinj, tvrtke Vukelić d.o.o., Split.
TOČKA 1. 

      Usvajanje Zapisnika sa 31. sjednice Gradskog vijeća
      Predsjedatelj je upitao ima li tko primjedbi na Zapisnik sa 31. sjednice Gradskog vijeća Grada Sinja. 

      Vijećnik Stipe Jadrijević-Cvrlje upozorio je na potrebu ispravke greške na stranici 8. Zapisnika na kojoj, u dijelu gdje klub vijećnika SDP-a  se predlaže da se osigura 500.000,00 kuna za financiranje novog medicinskog tima u sklopu hitne pomoći, pogrešno se na više mjesta navodi iznos od 50.000,00 kuna umjesto 500.000,00 kuna. Budući da nije bilo drugih primjedbi na Zapisnik, predsjednik je dao na glasovanje Zapisnik sa 31. sjednice Gradskog vijeća Grada Sinja i konstatirao da je isti jednoglasno prihvaćen   (16 „za“ ).
 TOČKA 2. 

       Pitanja i prijedlozi vijećnika

       Nakon usvajanja Zapisnika sa prošle sjednice Gradskog vijeća prišlo se na postavljanje vijećničkih pitanja koja se odnose na rad i djelokrug rada Gradskog vijeća, odbora i drugih radnih tijela Vijeća, gradonačelnika, zamjenika gradonačelnika, Ureda gradonačelnika, upravnih odjela i organizacija koje obavljaju poslove za Grad Sinj.

       Odgovori na vijećnička pitanja, kao i cijeli tijek sjednice nalazi se na audio zapisu, koji se čuva u Uredu Grada Sinja. 
TOČKA 3.

          Izvješće Mandatne komisije
          Predsjednik Mandatne komisije Predrag Pupić  podnio je Izvješće Mandatne komisije, u kojem je izvijestio: 

a)
· da su temeljem Zahtjeva Nataše Poparić od 06. veljače 2013. godine  ispunjeni zakonski uvjeti za prestanak mirovanja mandata odnosno za aktiviranje mandata vijećnice Nataše Poparić s danom 14. veljače 2013. godine,          

· da su s danom 14. veljače 2013. godine ispunjeni zakonski uvjeti za prestanak mandata zamjenika vijećnika Stipe Jadrijevića-Cvrlje.     

b)
· da je vijećnica Nataša Poparić podnijela ostavku na mjesto vijećnice, te da joj je s danom 20. veljače 2013. godine prestao mandat u Gradskom vijeću Grada Sinja,

· da su se s danom 20. veljače 2013. godine ispunili zakonski uvjeti za početak obnašanja dužnosti zamjenika vijećnika Stipe Jadrijevića-Cvrlje.
         Nakon toga predsjedatelj je pročitao tekst prisege, a  zamjenik vijećnika Stipe Jadrijević-Cvrlje izjavio je da priseže i potpisao tekst prisege.

         Budući da nije bilo rasprave, predsjedatelj je konstatirao da se  Izvješće Mandatne komisije prima na znanje.

TOČKA 4. 

          Prijedlog Zaključka o prihvaćanju prijedloga za promjenu Statuta Grada Sinja („Službeni glasnik Grada Sinja“ br. 10/09) i utvrđivanju Nacrta Statutarne Odluke  o izmjenama i dopunama Statuta Grada Sinja
          Uvodno obrazloženje dala je Ivana Šabić, zamjenica predsjednika Odbora za Statut, Poslovnik i normativnu djelatnost, te v.d. predstojnik ureda Grada Igor Vidalina koji je obrazložio razloge zbog kojih je pokrenut postupak za promjenu Statuta Grada Sinja.  
          Bez rasprave, predsjedatelj je dao na glasovanje Prijedlog Zaključka o prihvaćanju prijedloga za promjenu Statuta Grada Sinja („Službeni glasnik Grada Sinja“ br. 10/09) i utvrđivanju Nacrta Statutarne  Odluke  o izmjenama i dopunama  Statuta Grada Sinja i konstatirao da je Gradsko vijeće  jednoglasno (14 „za“) donijelo

          Zaključak o prihvaćanju prijedloga za promjenu Statuta Grada Sinja („Službeni glasnik Grada Sinja“ br. 10/09) i utvrđivanju Nacrta Statutarne  Odluke  o izmjenama i dopunama  Statuta Grada Sinja. 
TOČKA 5. 

           Prijedlog Zaključka o prihvaćanju prijedloga za promjenu Poslovnika Gradskog vijeća Grada Sinja („Službeni glasnik Grada Sinja“ br. 02/10) i utvrđivanju Nacrta  Odluke  o izmjenama i dopunama  Poslovnika Gradskog vijeća Grada Sinja 

           Uvodno obrazloženje dala je Ivana Šabić, zamjenica predsjednika Odbora za Statut, Poslovnik i normativnu djelatnost, te v.d. predstojnik ureda Grada Igor Vidalina koji je obrazložio razloge zbog kojih je pokrenut postupak za promjenu Poslovnika Gradskog vijeća Grada Sinja.  

           Bez rasprave, predsjedatelj je dao na glasovanje Prijedlog Zaključka o prihvaćanju prijedloga za promjenu Poslovnika Gradskog vijeća Grada Sinja („Službeni glasnik Grada Sinja“ br. 10/09) i utvrđivanju Nacrta Odluke  o izmjenama i dopunama  Poslovnika Gradskog vijeća Grada Sinja i konstatirao da je Gradsko vijeće  jednoglasno (14 „za“) donijelo

           Zaključak o prihvaćanju prijedloga za promjenu Poslovnika Gradskog vijeća Grada Sinja („Službeni glasnik Grada Sinja“ br. 10/09) i utvrđivanju Nacrta Odluke  o izmjenama i dopunama  Poslovnika Gradskog vijeća Grada Sinja. 
TOČKA 6. 

          Izvješće o radu gradonačelnika Grada Sinja za razdoblje od 01. srpnja 2012. - 31. prosinca 2012. godine
            Gradonačelnik  Ivica Glavan  obrazložio je  Izvješće o radu gradonačelnika Grada Sinja za razdoblje od 01. srpnja 2012. - 31. prosinca 2012. godine tijekom kojeg je iznio sve relevantne podatke o svim poduzetim aktivnostima i projektima za navedeno razdoblje po upravnim odjelima.  

          Vijećnik Miro Bulj dao je svoj osvrt na Izvješće gradonačelnika, pa se osvrnuo na aktivnosti na realizaciji projekta na GZK vezano za mljekaru Mils izrazivši svoje nezadovoljstvo i ističući kako ne znaju u kojoj je to fazi i da nema pomaka, a također je upitao vezano za kandidirane projekte koji su to projekti i kolika su sredstva za njih dobivena. Vijećnik Miro Bulj također se osvrnuo na parking kod Balinica i istakao kako ne zna da li se naplaćuje,  a također je spomenuo neriješeno pitanje parkinga kod pravoslavne crkve ističući da su blokirali grad sa rampom, a da ne naplaćuju njihovu imovinu. Također, vijećnika Mira Bulja zanimalo je, vezano za korištenje gradskih površina, koliko je naplaćeno za reklame koje su bespravno postavljene ili bespravno stoje godinama. Vijećnik Miro Bulj postavio je i pitanje vezano za radno mjesto pravnika u DV „Bili cvitak“ koji navodno bez natječaja radi u vrtiću.   
         Gradonačelnik Ivica Glavan konstatirao je da predmetna pitanja nemaju veze sa Izvješćem koje se odnosi na razdoblje od 01.07.-31.12.2012.g., te je odgovorio da mu je poznato kako je pravnica iz vrtića otvorila bolovanje zbog porodiljnog i da je mijenja jedan od pravnika koji su bili raspoloživi ističući kako on nije direktor DV „Bili cvitak“ i da bi na to pitanje mogla detaljno odgovoriti ravnateljica dječjeg vrtića i da pretpostavlja da je sigurno ispoštovana procedura budući da se nitko nije žalio, te da odgovara u domeni onoga što mu je poznato. Vezano za pitanje parkinga, gradonačelnik je, podsjetivši i na zalaganje vijećnika Mira Bulja vezano za to pitanje, istakao da je iz dostavljene dokumentacije razvidno da su od njega kao gradonačelnika poduzete mjere da to bude legitimno parkiralište, te je podsjetio kako je za vrijeme bivše vlasti to parkiralište dano na korištenje vlasniku tvrtke Balinice koji je uložio svoja sredstva u uređenje gradske imovine,  da se pojavilo i njegovo Pismo namjere, a da će Grad sukladno tome odlučiti što će sa tim prostorom, odnosno da li će ići u prodaju kako je to predviđeno u Pismu namjere u svrhu novih zapošljavanja,  sklopiti nekakav ugovor ili će Grad postaviti svoj vlastiti uređaj za naplatu parkinga, u svakom slučaju da će iznaći jedno od predloženih rješenja.
          Nakon završene rasprave, predsjedatelj je konstatirao da Gradsko vijeće prima na znanje Izvješće o radu gradonačelnika Grada Sinja za razdoblje od 01. srpnja 2012. - 31. prosinca 2012. godine.  
TOČKA 7.

            Izvješće o izvršenju Programa gradnje objekata i uređaja komunalne infrastrukture Grada Sinja  u 2012. godini

          Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.

          Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor razmotrio i jednoglasno prihvatio Izvješće o izvršenju Programa gradnje objekata i uređaja komunalne infrastrukture Grada Sinja  u 2012. godini. 
          Gradonačelnik je posebno istaknuo da se obrati pozornost na ključne riječi u Izvješću, a to su : „završeno“ ili „u fazi izgradnje“. 

          Vijećnik Miro Bulj iskazao je potrebu za većom autonomijom mjesnih odbora na području Grada Sinja. 

           Nakon završene rasprave, predsjedatelj je dao na glasovanje Izvješće o izvršenju Programa gradnje objekata i uređaja komunalne infrastrukture Grada Sinja  u 2012. godini i konstatirao da je Gradsko vijeće većinom glasova (12 „za“ , 1 „protiv“) prihvatilo

           Izvješće o izvršenju Programa gradnje objekata i uređaja komunalne infrastrukture Grada Sinja  u 2012. godini. 

TOČKA 8. 

          Izvješće o izvršenju Programa održavanja komunalne infrastrukture Grada Sinja u 2012. godini

          Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.          
           Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao  da je Odbor razmotrio i jednoglasno prihvatio Izvješće o izvršenju Programa održavanja komunalne infrastrukture Grada Sinja u 2012. godini.     
           Vijećnik Stipe Jadrijević-Cvrlje upitao je otkud disproporcija između planiranih i izvršenih sredstava za održavanje nerazvrstanih cesta, ako se zna da se u prosincu 2012. godine rebalansirao proračun i da je upravo toliko bilo predviđeno za održavanje nerazvrstanih cesta na što je v.d. pročelnica Ankica Panza odgovorila da kod održavanja nerazvrstanih cesta imaju izvršenje od 64 % i da razlog nisu samo vremenske neprilike nego i stroga kontrola prihoda, znali su sa koliko prihoda mogu računati i toliko radova su i obavili, da je to bilo domaćinsko ponašanje i da nema drugog razloga.  
           Vijećnik Stipe Jadrijević-Cvrlje odgovorio je kako je dobio donekle objašnjenje, uvažava i cijeni to što se Grad ponaša u maniri dobrog gospodara, ali da mu i dalje nije jasno otkuda tolika disproporcija između planiranih i izvršenih sredstava,  uzimajući u obzir strogo namjensku kontroliranu potrošnju, kad se zna da je 14.12.2012. godine donesen rebalans proračuna i zašto tada ta stavka nije umanjena za taj iznos za koji se znalo da u tom trenutku neće biti potrošen, na što je v.d. pročelnica Ankica Panza odgovorila da je to zato što do 31. 12.2102. godine kada se zaključuje državna riznica ne znaju hoće li sva sredstva sjesti na proračun ili neće, da je 31.12. njima ključ svega i da tek tada znaju koliko imaju sredstava,  da je to je isključivo njihova stroga kontrola prihoda i rashoda i ništa drugo.

          Vijećnik Stipe Jadrijević-Cvrlje rekao je kako nema ozbiljniju opasku, ali da to govori u kontekstu toga što da se znalo da će postotak izvršenja bit 64% da su mogli malo više izaći u susret mjesnim odborima u pogledu sredstava za asfaltiranje, presvlačenje njihovih cesta što uporno traže svake godine.  
          Vijećnik Miro Bulj izrazio je nezadovoljstvo nejednakim odnosom gradske vlasti prema prema mjesnim odborima, pa je tako prigovorio da se gradska vlast prema nekim mjesnim odborima ponaša majčinski, a prema nekima maćehinski u smislu da je u nekim mjesnim odborima puno više asfaltirano u odnosu na neke druge, da su sredstva centralizirana i da nema kriterija prilikom raspodjele sredstava. Vijećnik Miro Bulj također je rekao kako se to mora promijeniti inače da mjesni odbori nemaju smisla, naglašavajući volonterski rad   predsjednika mjesnih odbora i činjenicu da bi svakom građaninu koji je platio komunalnu naknadu trebalo omogućiti osnovne stvari (rasvjeta, asfalt) bez obzira kojem mjesnom odboru pripadaju i da je sve navedeno prigovor svim gradskim vlastima  do sada.
          Gradonačelnik Ivica Glavan izrazio je nezadovoljstvo izlaganjem vijećnika Mira Bulja naglašavajući da Grad nikada nije imao ni majčinski ni maćehinski odnos prema mjesnim odborima, da se uvijek ponašao odgovorno prema svim građanima koji plaćaju svoje obveze (komunalnu naknade, doprinos) na isti način, a da bi se eventualno moglo razgovarati u kojem roku je to napravljeno. 
          Vijećnik Mate Glavinović dao je svoj osvrt na stavku održavanja javne rasvjete i  utrošen sredstva, te je postavio pitanje vezano za mogućnost uštede na što je v.d. pročelnica Ankica Panza odgovorila da je moguća ušteda tek kad naprave kompletnu zamjenu živinih žarulja sa energetski učinkovitim (štednim) žaruljama i da će tada imati daleko manji utrošak, a isto tako da svakodnevno zaprimaju zahtjeve građana za rasvjetom koji opet imaju pravo da im je osvijetljeno kako bi mogli doći do svoje kuće. 
            Gradonačelnik Ivica Glavan rekao je kako je zamjena štednih žarulja u tijeku i da se  rezultati očekuju već do kraja godine i da će to biti prvi pokazatelj, a ako se postigne ušteda od planiranih 40% na taj iznos da će to biti više nego uspješan projekt. 
             Nakon završene rasprave, predsjedatelj je dao na glasovanje Izvješće o izvršenju Programa održavanja komunalne infrastrukture Grada Sinja u 2012. godini i konstatirao da je Gradsko vijeće većinom glasova (12 „za“, 1 „protiv“)  prihvatilo 
          Izvješće o izvršenju Programa održavanja komunalne infrastrukture Grada Sinja u 2012. godini.

TOČKA 9. 

          Prijedlog Programa rada Gradskog vijeća Grada Sinja za 2013. godinu
          V.d. predstojnik Ureda Grada, Igor Vidalina obrazložio je Prijedlog Programa rada Gradskog vijeća Grada Sinja za 2013. godinu, te je upozorio na potrebu ispravka tehničke greške odnosno na potrebu numeričkog usklađivanja u čl. 4. iza točke 8. pa nadalje. 
          Predsjedatelj je pročitao stav Odbora za Statut, Poslovnik i normativnu djelatnost i konstatirao da je Odbor razmotrio i jednoglasno prihvatio Prijedlog Programa rada Gradskog vijeća Grada Sinja za 2013. godinu. 
          Vijećnik Stipe Jadrijević-Cvrlje istakao je kako u ovom Programu barem jedno 10 točaka neće biti izvršeno u ovom tromjesečju i da je po njegovom mišljenju deplasirano u ovom razdoblju donositi ovaj Program koji po svoj prilici neće uspjeti ostvariti. U tom smislu vijećnik je sugerirao da bi prilikom izrade novog Statuta trebalo postaviti neke vremenske okvire u kojima bi se te točke uistinu trebale realizirati, jer ovako da se radi o čistom zadovoljavanju forme. 
          Nakon završene rasprave, predsjedatelj je dao na glasovanje Prijedlog Programa rada Gradskog vijeća Grada Sinja za 2013. godinu i konstatirao da je Gradsko vijeće jednoglasno (12 „za“) donijelo 

         Program rada Gradskog vijeća Grada Sinja za 2013. godinu. 
TOČKA 10. 

         Prijedlog Odluke o izradi Ciljanih Izmjena i dopuna Detaljnog plana uređenja ex vojarne „Ivaniša Nelipića“ u Sinju

         Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.

          Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor razmotrio i jednoglasno prihvatio Prijedlog Odluke o izradi Ciljanih Izmjena i dopuna Detaljnog plana uređenja ex vojarne „Ivaniša Nelipića“ u Sinju. 
         Vijećnik Stjepan Filipović-Grčić istakao je vezano za radove u ulici Domovinskog rata, kako većina kuća u toj ulici nije spojena na kanalizaciju, te je predložio v.d. pročelnici Ankici Panzi da prilikom rekonstrukcije te ulice obavijeste njezine stanovnike da im se nikad neće bit jednostavnije i povoljnije spojiti na kanalizaciju.

          V.d. pročelnica Ankica Panza odgovorila je kako ovaj projekt obuhvaća kompletno uređenje ulice Domovinskog rata što ne znači samo uređenje i nivelaciju postojećeg asfaltnog sloja nego i izgradnju oba nogostupa sa obje strane i sekundarnu kanalizacijsku mrežu,            posebno objašnjavajući važnost sekundarne mreže, te je naglasila kako je to najpovoljnija prilika za priključenje na kanalizaciju stanovnika te ulice. Također, v.d. pročelnica Ankica Panza naglasila je kako projekt obuhvaća ne samo građevinski nego i hortikulturni dio.

         Vijećnik Stjepan Labrović istakao je u odnosu na projektno rješenje (sastavni dio materijala) u dijelu u kojem stoji „rušenje postojećeg zida od muljike“, da u nastavku tog zida postoji terasa koja je u liniji tog zida, a u produžetku te terase da se nastavlja zid od „vaca“ prema Lumbinovom mostu, pa ga je zanimalo da li je u planu rušenje te terase i tog zida kako bi imali veći prostor za nogostup sa obje strane, jer po njemu da tu nema potrebne širine. 

         V.d. pročelnica Ankica Panza odgovorila je da radove izvodi ovlaštena projektantska tvrtka koji mora poštovati sve konzervatorske uvjete, da se taj zid pomiče, ali da se sve „vace“ moraju vratiti kako su i bile postavljene, popisati i posložiti.
         V.d. pročelnica Ankica Panza također je rekla kako nogostup ide do Lumbinovog mosta na što je vijećnik Stjepan Labrović ponovio da nema 9m širine i da u tom smislu moli da se izvrši kontrola.

         V.d. pročelnica Ankica Panza naglasila je odgovornost projektanta koji mora voditi računa o svim uvjetima koji su postavljeni. 

         Nakon završene rasprave, predsjedatelj je dao na glasovanje Prijedlog Odluke o izradi Ciljanih Izmjena i dopuna Detaljnog plana uređenja ex vojarne „Ivaniša Nelipića“ u Sinju i konstatirao da je Gradsko vijeće jednoglasno (13 „za“) donijelo

         Odluku o izradi Ciljanih Izmjena i dopuna Detaljnog plana uređenja ex vojarne „Ivaniša Nelipića“ u Sinju.
TOČKA 11. 

          Prijedlog Odluke o izmjeni i dopuni Odluke o javnim priznanjima Grada Sinja
          Uvodno obrazloženje dao je v.d. predstojnik Igor Vidalina.
          Predsjedatelj je pročitao stav Odbora za Statut, Poslovnik i normativnu djelatnost i stav Odbora za javna priznanja i konstatirao da su navedeni odbori  razmotrili i jednoglasno prihvatili Prijedlog Odluke o izmjeni i dopuni Odluke o javnim priznanjima Grada Sinja. 

          Bez rasprave, predsjedatelj je dao na glasovanje Prijedlog Odluke o izmjeni i dopuni Odluke o javnim priznanjima Grada Sinja i konstatirao da je Gradsko vijeće jednoglasno (12 „za“) donijelo 

         Odluku o izmjeni i dopuni Odluke o javnim priznanjima Grada Sinja. 
TOČKA 12. 

        Prijedlog Programa gradnje objekata i uređaja komunalne infrastrukture Grada Sinja  u 2013. g.
           Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.

        Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor razmotrio i jednoglasno prihvatio Prijedlog Programa gradnje objekata i uređaja komunalne infrastrukture Grada Sinja  u 2013. g.
        Vijećnik Stipe Jadrijević-Cvrlje sugerirao je da se prilikom izrade materijala u kojima se spominje naziv „ex Trnovača“ upotrebljava naziv koji je prihvatilo Gradsko vijeće  svojom odlukom, dakle naziv po vukovarskim herojima Andriji Alčiću i Ivici Poljaku-Sokolu. 

        Vijećnik Stipe Jadrijević-Cvrlje pozdravio je odluku izvršne vlasti vezano za uređivanje, između ostalog, i užeg središta grada koje je, po njegovom mišljenju već duže vrijeme zanemareno, te ga je u tom smislu zanimalo kako se prilikom uređenja šetališta Alojzija Stepinca namjeravaju riješiti štandovi od kojih preživljava 5 obitelji, a koji se nalaze u sklopu te ulice. 
        Gradonačelnik Ivica Glavan odgovorio je da će se ti štandovi izmjestiti na drugu lokaciju u dogovoru sa njima, da će im se ponuditi 2-3 lokacije i naći najbolje moguće rješenje, prilikom čega je kao moguće varijante gradonačelnik naveo tržnicu i Trg Franje Tuđmana. Na izlaganje gradonačelnika nadovezala se i v.d. pročelnica Ankica Panza koja je istakla da će svi ići na isto mjesto da ne bude nelojalne konkurencije i diskriminacije.    

         Vijećnik Stipe Jadrijević-Cvrlje rekao je kako klub vijećnika SDP-a načelno podržava predloženi Program i da nemaju ništa protiv istoga, a da li će predloženi Program podržati da će ovisiti o tome hoće li njihov amandman bit prihvaćen. Tako je vijećnik Stipe Jadrijević-Cvrlje u ime kluba vijećnika SDP-a predložio da se u sklopu ovog Programa izdvoji 350.000,00 kuna za rješavanje imovinsko-pravnih odnosa i izgradnju priključka kojim bi se pravoslavno groblje spojilo sa državnom cestom D1. Predloženi amandman vijećnik je obrazložio ističući kako je svima poznat problem pristupa pravoslavnom groblju na kojeg je vijećnik Mate Glavinović već ranije upozoravao, da se radi o velikom problemu koji se do sada nije riješio i da zato predlažu da se u dogovoru sa vlasnikom ili vlasnicima parcele koja vodi do pravoslavnog groblja iznađe rješenje kako bi se do pravoslavnog groblja moglo nesmetano dolaziti i za izgradnju priključka na državnu cesti D1.  
         Gradonačelnik Ivica Glavan istakao je kako su već ranije rekli gdje se u proračunu nalaze sredstava za rješenje tih problema i da je nemoguće udovoljiti na takav način i da će se problem riješiti iz pozicije u proračunu koju će kasnije točno navesti pročelnica za financije. Gradonačelnik je također rekao da imovinsko-pravni odnosi nisu ni teški 350.000,00 kuna, da će od skupine građana koja ima svoje parcele tamo zatražiti besplatno zemlju, a oni da bi dobili infrastrukturu i njihove parcele pristupni put i išle na tržište kao građevinsko zemljište.
         V.d. predstojnik Igor Vidalina istakao je kako predloženi Program mora biti u skladu sa proračunom i planom razvojnih programa i da je izmjena moguća tek prilikom rebalansa proračuna, a gradonačelnik je rekao kako očekuje da će potrebna sredstva iznositi 100.000,00 kuna. 
         Vijećnik Stipe Jadrijević-Cvrlje naglasio je kako mu je najbitnije da se omogući pristup pravoslavnom groblju, da su zadnji put imali jedan takav amandman i da je pročelnica za financije Jasna Mijić-Trogrlić rekla kako postoji takva stavka u proračunu, pa ga je zanimalo da li se iz tih izvora sredstava može riješiti ovaj problem. 
          Pročelnica Jasna Mijić-Trogrlić odgovorila je da imaju takvu stavku u proračunu, ali da su već dali amandman na nju pa ne zna koliko prostora ima s obzirom da je to pozicija kroz intelektualne usluge i da ne može dati precizan odgovor, ali da se dio sredstava može osigurati za početak realizacije projekta odnosno da se taj problem može riješiti kroz tu stavku. Pročelnica je još rekla kako su na tu stavku stavili 400.000,00 kuna, da se 200.000,00 kuna može izdvojiti, a dio sredstava da se može rebalansom osigurati. 
       Vijećnik Stipe Jadrijević-Cvrlje istakao je kako će vjerovati gradonačelniku na riječ, jer misli da je svima u  interesu rješenje tog problema, te je povukao amandman. 
        Vijećnik Miro Bulj upitao je, vezano za isti problem, da li je netko napravio izračun koliko će doći stvarni troškovi Grad Sinj na što je gradonačelnik odgovorio 15 eura po kvadratu, ali da misle kako mogu proći jeftinije jer daju svoju uslugu, te je obrazložio u čemu je problem naglašavajući da ne postoji problem između grupe građana koji prodaju i njih koji kupuju, nego da je problem bio u trećem čimbeniku navodeći kako Hrvatske ceste nisu prihvatile projekt bez pristupnog puta i što je trebalo izmijeniti da bi projekt bio prihvaćen. 
         Vijećnik Miro Bulj upitao je može li dobiti kao vijećnik tu pisanu dokumentaciju, na što je gradonačelnik odgovorio da može doći u Upravni odjel za prostorno uređenje, komunalne djelatnosti, gospodarstvo i upravljanje imovinom i izvršiti uvid u predmetnu dokumentaciju. Vijećnik Miro Bulj također je apelirao na što skorije rješavanje tog problema i konstatirao da je napokon ušao u Program nogostup uz D1 od ulaza za Suhač do „Ciganskog bunara“ (izgradnja projektne dokumentacije), da je to dobro i da mu je žao što i ranije taj projekt nije ušao u Program.
        Vijećnik Davor Milošević rekao je kako su na jednoj od prošlih sjednica donijeli odluku o asfaltiranju dijela ceste od Baraća gornji do crkve u Bajagiću, da se radi o nekih par stotina metara, a vidi da to nije navedeno na što je v.d. pročelnica Ankica Panza  odgovorila  da se to nalazi u drugom Programu koji se odnosi na održavanje komunalne infrastrukture i da još nisu došli do te točke dnevnog reda.  
        Vijećnik Stjepan Labrović osvrnuo se na stavku uređenja groblja i opremanje mrtvačnica na kojoj stavci su previđena sredstva od 150.000,00 kuna za uređenje mrtvačnice na Šibenici i opremanje groblja u MO-a i rekao kako misli da će se sa tom financijskom konstrukcijom urediti mrtvačnica na Šibenici i da je to dobro, ali da ostaje jedan problem, a to je blokirana čitava cesta od D1 do groblja na Šibenici zbog čega ni kola hitne pomoći ne mogu doći u slučaju potrebe za vrijeme pogreba, te je u tom smislu zamolio da se iznađu sredstva za rješavanje vlasničkopravnih odnosa kod Šibenice  kako bi se napravio plato za parking koji se ne mora niti asfaltirati i zamolio da se vodi računa o tome na što je v.d. pročelnica Ankica Panza istakla kao najveći problem vlasničkopravne odnose.   

       Nakon završene rasprave, predsjedatelj je dao na glasovanje Prijedlog Programa gradnje objekata i uređaja komunalne infrastrukture Grada Sinja  u 2013. g. i konstatirao da je Gradsko vijeće većinom glasova (13 „za“,  1„suzdržan“) donijelo 

       Program gradnje objekata i uređaja komunalne infrastrukture Grada Sinja  u 2013. g.

TOČKA 13. 
 Prijedlog Programa održavanja komunalne infrastrukture na području Grada 
Sinja u 2013. g.

          Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.

  Predsjedatelj je pročitao stav Odbora za gospodarstvo, komunalne djelatnosti, obnovu i 
razvoj i konstatirao da je Odbor razmotrio i jednoglasno prihvatio Prijedlog Programa održavanja komunalne infrastrukture na području Grada Sinja u 2013. g.

       Vijećnik Stipe Jadrijević-Cvrlje apelirao je da se prilikom izrade materijala za Gradsko vijeće vodi računa o važećem nazivu ulica, u tom smislu naglasio je da je ulici Karajkova lokva promijenjen naziv i da se sada zove ulica Fra Rafe Kalinića. 
       Nakon završene rasprave, predsjedatelj je dao na glasovanje Prijedlog Programa održavanja komunalne infrastrukture Grada Sinja  u 2013. g. i konstatirao da je Gradsko vijeće jednoglasno (14 „za“, „suzdržan“) donijelo 

       Program održavanja komunalne infrastrukture na području Grada Sinja  u 2013. g.

TOČKA 14.
        Prijedlog Rješenja o razrješenju ravnateljice ustanove Dječji vrtić „Bili cvitak“ Sinj
        V.d. predstojnik Ureda Grada Igor Vidalina obrazložio je Prijedlog Rješenja o razrješenju ravnateljice ustanove Dječji vrtić „Bili cvitak“ Sinj i iznio kronološki tijek događaja vezano za razrješenje gđe. Dijane Župić sa mjesta ravnateljice DV „Bili cvitak“ i razloge zbog kojih je potrebno donijeti novo Rješenje o razrješenju ravnateljice ustanove Dječji vrtić „Bili cvitak“ Sinj.   

       Predsjedatelj je pročitao stav Odbora za Statut, Poslovnik i normativnu djelatnost i konstatirao da je Odbor razmotrio i jednoglasno prihvatio Prijedlog Rješenja o razrješenju ravnateljice ustanove Dječji vrtić „Bili cvitak“ Sinj.   
        Vijećnik Miro Bulj dao je svoj osvrt na predloženu točku dnevnog reda i istakao kako mu nije jasno zašto razrješuju osobu koja nije više ravnateljica i to nakon dvije godine, te je upitao čija je to greška i tko će odgovarati za to kao i za posljedice eventualnog daljnjeg spora s obzirom da je po pravomoćnoj presudi rješenje Gradskog vijeća nezakonito.  
         Vijećnika Hrvoja Markulina zanimalo je kako oni sad mogu nekoga razriješiti unatrag više od dvije godine tim više što je osobi koja se razrješuje mandat istekao prošle godine u 7 mjesecu i da li se time priznaje kako je ona za to vrijeme bila ravnateljica kao i sadašnja ravnateljica gđa. Križanac. Vijećnika Hrvoja Markulina također je zanimalo da li će doći do drugog postupka ističući posebno troškove postupka koje će Grad platiti u slučaju da izgubi spor, te je upitao tko će zato odgovarati ističući kako je sudska presuda očito kontradiktorna onome što je ranije napravljeno.

         Zamjenik gradonačelnika Zoran Vujanović detaljno je obrazložio novonastalu situaciju podsjećajući na jedno pravno pravilo prema kojem sud kad raspravlja o pojedinim temama   raspravlja samo unutar onoga o čemu govori tužba, a u konkretnoj tužbi da se navodi kako je rješenje o razrješenju ravnateljice nezakonito na što je Upravni sud zauzeo stav po kojem je rješenje o razrješenju ravnateljice upravni akt. Zamjenik gradonačelnika Zoran Vujanović naveo je definiciju upravnog akta ističući kako Gradsko vijeće u slučajevima razrješenja i imenovanja ravnatelja ne provodi nikakve upravne postupke. Zamjenik gradonačelnika Zoran Vujanović također je naglasio kako imaju pravomoćnu presudu suda koju moraju poštovati i ako se s njom ne slažu, ističući kako stotine nepravomoćnih presuda povodom žalbe budu ukidane od strane viših pravosudnih tijela pa se postupak ponovno vraćana početak i raspravlja se o tome i donosi se presuda, te da zato ne dijeli mišljenje da bi se tu radilo o odgovornosti pravnika u gradskoj upravi kako je to ranije u svom izlaganju istakao vijećnik Miro Bulj, jer da to jednostavno nema veze jedno s drugim. Zamjenik gradonačelnika Zoran Vujanović posebno je istakao stav Upravnog suda po kojem je rješenje o razrješenju ravnateljice upravni akt, a da upravni akt ima uvod, dispozitiv, obrazloženje i pouku o pravnom lijeku, da predmetno rješenje o razrješenju ravnateljice nema kao sastavni dio obrazloženje u pisanom obliku, pa da se nalaže donošenje rješenja koje će sadržavati u sebi obrazloženje. U tom smislu zamjenik gradonačelnika Zoran Vujanović objasnio je kako ih sud ne upućuje da raspravljaju o osnovanosti ili neosnovanosti razloga za razrješenje ravnateljice, jer da sud ne dovodi u pitanje Zaključak Gradskog vijeća o neprihvaćanju Izvješća o radu DV „Bili cvitak“ za 2008. i 2009. pedagošku godinu sa financijskim izvješćem za 2009. godinu, niti dovodi u pitanje prijedlog Upravnog vijeća o razrješenju ravnateljice. Zamjenik gradonačelnika Zoran Vujanović naglasio je da sud ne ulazi u meritum spora, te je zamolio sve da to prihvate kao činjenicu, jer čitajući obrazloženje da mogu doći samo do tog zaključka. Nadalje, zamjenik gradonačelnika Zoran Vujanović objasnio je kako sud smatra da je njihovo rješenje iz formalnih razloga nezakonito, ne ulazeći u meritum, odnosno da je nezakonito zato što ne sadrži pisano obrazloženje, te da su dužni postupiti po traženju  suda i donijeti rješenje o razrješenju ravnateljice sa pisanim obrazloženjem, da  izreka rješenja o razrješenju ravnateljice ostaje ista, a da se ravnateljica razrješuje s onim danom kad je stvarno razriješena, jer je tog dana Gradsko vijeće imenovalo vršiteljicu dužnosti ravnateljice DV „Bili cvitak“ gđu. Križanac koja je kasnije povodom natječaja imenovana i za novu ravnateljicu DV „Bili cvitak“.  U tom smislu zamjenik gradonačelnika Zoran Vujanović  obrazložio je kako dječji vrtić kao javna gradska ustanova nema i ne može imati dva ravnatelja nego jednog i da je nesporno tko je ravnatelj od trenutka razrješenja gđe. Župić, a   da bi istoj, i da nije razriješena prije vremena,  mandat  istekao 25.07.2012. godine. 
           Na pitanje vijećnika Hrvoja Markulina kako se sad o njoj može raspravljati kad ona i po sili zakona više ne bi bila ravnateljica, zamjenik gradonačelnika Zoran Vujanović odgovorio je da to što je u međuvremenu prestao određeni pravni status ne sprječava nekog da štiti svoja prava, a da će u ovom slučaju gđa. Župić imati i dalje mogućnost štititi svoja prava na način da Gradsko vijeće donese rješenje kako to nalaže sud sa obrazloženjem zašto se ona razrješuje, a također je naveo kako se u presudi ne navodi da se poništava rješenje, a bivša ravnateljica vraća na posao, jer da sud uopće o tome nije raspravljao. Zamjenik gradonačelnika Zoran Vujanović ponovio je da je moguće donijeti rješenje o razrješenju na današnjoj sjednici sa datumom kad je bivša ravnateljica zaista razriješena i da se mora tako napraviti budući da jedna gradska ustanova ne može istodobno imati dva ravnatelja. Također je rekao kako sud ne dovodi u pitanje odluke Gradskog vijeća niti zakonitost rada Upravnog vijeća nego da dovodi u pitanje isključivo formalnu zakonitost akta o razrješenju ravnateljice. Zamjenik gradonačelnika Zoran Vujanović na kraju izlaganja je naglasio da je rješenje o razrješenju ravnateljice zakonito, ali da je pisani otpravak o razrješenju nezakonit po Upravnom sudu i da se mora ispraviti taj formalni nedostatak, a ne stvarni nedostatak u smislu da su pogriješili kao Gradsko vijeće kad nisu prihvatili njezina izvješća, te da je pogriješilo Upravno vijeće ponovno ističući kako je moguće na današnjoj sjednici donijeti rješenje o razrješenju ravnateljice sa datumom stvarnog razrješenja, jer da se u ovom slučaju ne radi o sadržajnoj promjeni već isključivo o ispravljanju formalnog nedostatka po mišljenju Upravnog suda.  
           Vijećnik Miro Bulj istakao je da poštuje sve odluke suda i ponovio da oni glasuju o razrješenju ravnateljice koja više nije ravnateljica, na što je zamjenik gradonačelnika Zoran Vujanović odgovorio da to sud traži i da ne mogu zabraniti sudu da izražava svoje stavove i tako stvara svoju praksu, da tu nema ničije odgovornosti ističući kako je gđa. Župić štitila svoja prava podnošenjem tužbe, a oni moraju postupiti po nalogu suda i ispraviti formalni nedostatak ističući kako se ovdje govori o primjeni prava. 
           Vijećnik Hrvoje Markulin istakao je kako se sa dobrim dijelom onoga što je rekao zamjenik gradonačelnika Zoran Vujanović može složiti, ali da se sa onim bitnim na kraju u njegovom zaključku neće složiti, jer misli da je zaključak kriv. Vijećnik Hrvoje Markulin rekao je kako je zamjenik gradonačelnika Zoran Vujanović dobro rekao da je presuda donesena zbog formalne povrede postupka, ali da je zamjenik gradonačelnika Zoran Vujanović tijekom svog izlaganja inzistirao na stavu „da se donese isto rješenje samo u formalnim okvirima kako to sud od njih očekuje i da je par puta ponovio riječi „da se upotpuni rješenje“ s čim se ne može složiti, pa je citirao dio presude Upravnog suda u dijelu koji kaže da će tuženo tijelo „donijeti novo rješenje“ i naglasio da u ovom konkretnom slučaju donose novo rješenje na današnjoj sjednici Gradskog vijeća i da teoretski na današnjoj sjednici, po njegovom mišljenju, mogu donijeti rješenje da ravnateljica nije razriješena. 
           Zamjenik gradonačelnika Zoran Vujanović naglasio je da će zaista donijeti novo rješenje, ali iz razloga što je staro rješenje poništeno, da sud upućuje što su dužni promijeniti i da vijećnik ne može relativizirati Zaključak Gradskog vijeća koji je prethodio razrješenju ravnateljice, a kojim se ne prihvaća ranije navedeno Izvješće. Također, zamjenik gradonačelnika Zoran Vujanović naglasio je da sud nije doveo u pitanje zakonitost odluka Gradskog vijeća i Upravnog vijeća, a gđa. Župić da svojom tužbom nije dovela u pitanje imenovanje nove ravnateljice i da je ono na snazi. 

           U nastavku svog izlaganja vijećnik Hrvoje Markulin stavio je naglasak i na sadržaj, podsjećajući da postoji, vezano za pitanje zakonitosti postupka javne nabave,  i tumačenje istog Ministarstva gospodarstva, rada i poduzetništva iz 2009. godine, koje je utvrdilo da postoje nepravilnosti, a čije tumačenje je zatražila gđa. Župić i u kojem se navodi da nije napravila nikakvu pogrešku. Vijećnik Hrvoje Markulin istakao je da bi imali o čemu raspravljati kada govore o sadržaju odnosno o tome zašto je gđa. Župić smijenjena, ali da se želi zadržati u ovom formalnom dijelu i da ne prihvaća tumačenje kako se u rješenje treba umetnuti ono što sud očekuje da mora biti u rješenju.  
         Vijećnik Stipislav Jadrijević također je dao svoj osvrt na predloženu točku dnevnog reda također ističući kako je rješenje o razrješenju iz formalnih razloga poništeno, da sud nije ušao u meritum stvari, jer nije raspravljao o razlozima zbog koji je gđa. Župić smijenjena, te je u tom smislu istakao kako trebaju pustiti sudu da zauzme stav i donese svoju odluku kad bude raspravljao o meritumu i da će onda vidjeti jesu li pogriješili ili nisu.

        Vijećnik Miro Bulj ponovio je svoj ranije izneseni stav i upitao predlagatelja što predlaže  ističući da ne želi uopće glasovati o ovoj točki dnevnog reda.

         Vijećnik Hrvoje Markulin istakao je u odnosu na izlaganje vijećnika Stipislava Jadrijevića da je već sad pravomoćna presuda suda da ono što je napravljeno nije zakonski i da se traži novo rješenje, te da neće postići konsenzus. 

         Zamjenik gradonačelnika Zoran Vujanović ponovio je traženje suda i naglasio da je po tome postupljeno i da je ta točka na današnjoj sjednici, inače bi gradonačelnik bio odgovoran da ne postupi po nalogu suda, a ako se ne donese rješenje, da se radi  šteta gđi. Župić, jer  se ona u formalnom postupku neće moći žaliti na takvo rješenje i dokazivati da je to rješenje o razrješenju nezakonito, odnosno da u daljnjoj proceduri neće moći ostvariti svoja prava, jer se neće imati na što žaliti. 

         Vijećnika Stipislava Jadrijevića zanimalo je može li gđa. Župić sada tužiti Grad s obzirom na pravomoćnu presudu suda i tražit naknadu na što je zamjenik gradonačelnika Zoran Vujanović odgovorio da može pokušati, ali da po njegovoj procjeni neće uspjeti, jedino da vrtić trenutno nema ravnateljicu od dana njene smjene.  
         V.d predstojnik Igor Vidalina naglasio je kako ovaj upravni postupak nije dovršen i dok se ne dovrši da gđa. Župić ne može u tužbi pred nadležnim sudom ostvarivati svoja prava i tražiti naknadu štete.
         Vijećnik Stjepan Filipović-Grčić osvrnuo se na dosadašnju raspravu i istakao kako je u   interesu i gđe.  Župić i ovog Gradskog vijeća da se donese rješenje, da treba glasovati, jer da ovako neće  ništa riješiti. 
         Vijećnik Miroslav Barać upitao je da li su i drugi razriješeni ravnatelji gradskih ustanova mogli ovako podnijeti tužbu, na što je zamjenik gradonačelnika Zoran Vujanović odgovorio da imaju niz rješenje iz drugih gradova o imenovanju i razrješenju ravnatelja bez obrazloženja, ali da se nitko nije žalio, ističući da je svatko od tih razriješenih mogao pokrenuti postupak, ali oni ne znaju da je to netko napravio.
         Vijećnik Ante Križanac upitao je tko traži satisfakciju, odnosno da li oni sad govore u tuđe ime, tj. ime gđe. Dijane Župić u smislu da ona traži satisfakciju i da bi je dobila sa daljnjim postupkom ili govore u svoje ime tražeći satisfakciju, s obzirom da su to oni izglasali   imajući većinu u Gradskom vijeću. Vijećnik Ante Križanac također je prigovorio da se stalno navodi kako je Gradsko vijeće izglasalo predmetno rješenje o razrješenju podsjećajući izvršnu vlast i predstavničku većinu u Gradskom vijeću da su upravo oni zahvaljujući svojoj većini izglasali predmetno rješenje i da li zato oni sad traže satisfakciju. 

        Zamjenik gradonačelnika Zoran Vujanović na izlaganje vijećnika Ante Križanca odgovorio je da nema satisfakcije, da samo postupaju po nalogu suda. 
        Vijećnik Stipe Jadrijević-Cvrlje naveo je osnovne činjenice vezano za razrješenje ravnateljice, te je naglasio da mu je sporno ono što i sud zamjera Gradu odnosno da mu nije jasno zbog čega se nije ispoštovala forma i napisalo rješenje o razrješenju ravnateljice sa obrazloženjem, da ne zna zašto je to bio problem kad to traže i kad se podnose amandmani. 

        V.d. predstojnik Igor Vidalina odgovorio je da je bilo obrazloženje, ali u formi propisanoj po Poslovniku,  ali ne i u  formi upravnog akta.
         Vijećnik Stipe Jadrijević-Cvrlje istakao je kako vidi da u drugim slučajevima to nije predstavljalo problem, ali da sad predstavlja, te je upozorio kako će ovo sad biti praksa i izrazio nezadovoljstvo činjenicom da se radi ovakvih stvari moraju vraćati dvije godine unatrag, smatrajući kako se trebala poštovati forma na što uvijek upozorava na sjednicama Gradskog vijeća, jer je iz svega navedenog razvidno do čega to može dovesti, naglašavajući da forma nije nebitna i da zato uvijek upozorava na te stvari koje mogu prouzročiti materijalnu štetu.

        Gradonačelnik Ivica Glavan istakao je kako je točka dovoljno raspravljena i da treba pristupiti glasovanju budući da ih čeka investitor. 
        Vijećnik Hrvoje Markulin zatražio je pauzu u ime kluba vijećnika HDZ-a u trajanju od 10 minuta. 
        Nakon završene pauze, predsjedatelj je dao riječ vijećniku Hrvoju Markulinu, predsjedniku kluba vijećnika HDZ-a. 
        Vijećnik Hrvoje Markulin istakao je kako su u raspravi dovoljno jasno argumentirali svoje stavove po ovom pitanju i da je iz cijele njihove rasprave jasno zašto oni žele da se ova točka povuče, nakon čega je uslijedila kraća rasprava sa vijećnikom Stipom Jadrijevićem-Cvrljom koji je smatrao da vijećnik Hrvoje Markulin mora obrazložiti zašto je zatražio pauzu.  
        Predsjedatelj je konstatirao kako u ime predlagatelja  povlači ovu točka dnevnog reda  sa današnje sjednice i da se  o njoj danas neće glasovati. 

        Vijećnik Stipislav Jadrijević u ime kluba vijećnika Nezavisne liste rekao je kako je praktičnije predmetnu točku dnevnog reda povući i o njoj raspravljati na idućoj sjednici budući da ne bi imali kvorum, a čeka ih investitor. U tom smislu vijećnik Stipislav Jadrijević   istakao je kako je suglasan da se ova točka danas povuče, a ukoliko na idućoj sjednici budu  imali većinu da će vijećnici Nezavisne liste glasovati za prijedlog kojeg uputi gradonačelnik. 

         Točka dnevnog reda - Prijedlog Rješenja o razrješenju ravnateljice ustanove Dječji vrtić „Bili cvitak“ Sinj je povučena.   
TOČKA 15.
          Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: deratizacija i dezinsekcija javnih površina

          Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.

          Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor razmotrio i jednoglasno prihvatio Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: deratizacija i dezinsekcija javnih površina.

          Bez rasprave, predsjedatelj je dao na glasovanje Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: deratizacija i dezinsekcija javnih površina i konstatirao da je Gradsko vijeće jednoglasno (15 „za“) donijelo 

         Odluku o izboru osobe kojoj će se povjeriti obavljanje komunalne djelatnosti održavanja javnih površina u dijelu: deratizacija i dezinsekcija javnih površina.

TOČKA 16. 

          Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: sakupljanje i zbrinjavanje uginulih životinja s javnih površina

          Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.
          Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor razmotrio i jednoglasno prihvatio Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: sakupljanje i zbrinjavanje uginulih životinja s javnih površina. 
           Bez rasprave, predsjedatelj je dao na glasovanje Prijedlog Odluke o izboru osobe kojoj će se povjeriti obavljanje komunalne djelatnosti održavanja javnih površina u dijelu: sakupljanje i zbrinjavanje uginulih životinja s javnih površina i konstatirao da je Gradsko vijeće jednoglasno (15 „za“) donijelo 
            Odluku o izboru osobe kojoj će se povjeriti obavljanje komunalne djelatnosti održavanja javnih površina u dijelu: sakupljanje i zbrinjavanje uginulih životinja s javnih površina. 
TOČKA 17. 
           Prijedlog Zaključka o prihvaćanju Izmjena i dopuna Plana zaštite i spašavanja za Grad Sinj 

           Uvodno obrazloženje dao je v.d. predstojnik Igor Vidalina. 

           Bez rasprave, predsjedatelj je dao na glasovanje Prijedlog Zaključka o prihvaćanju Izmjena i dopuna Plana zaštite i spašavanja za Grad Sinj i konstatirao da je Gradsko vijeće jednoglasno (14 „za“) donijelo  
           Zaključak o prihvaćanju Izmjena i dopuna Plana zaštite i spašavanja za Grad Sinj. 
TOČKA 18. 

           Prijedlog Zaključka o prihvaćanju Izmjena i dopuna Plana civilne zaštite za Grad Sinj
            Uvodno obrazloženje dao je v.d. predstojnik Igor Vidalina. 

            Bez rasprave, predsjedatelj je dao na glasovanje Prijedlog Zaključka o prihvaćanju Izmjena i dopuna Plana civilne zaštite za Grad Sinj i konstatirao da je Gradsko vijeće jednoglasno (14 „za“) donijelo 
            Zaključak o prihvaćanju Izmjena i dopuna Plana civilne zaštite za Grad Sinj.  
TOČKA 19.
            Prijedlog Odluke o V (petoj) izmjeni i dopuni Plana rasporeda montažnih objekata na području Grada Sinja
            Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.
            Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor razmotrio i jednoglasno prihvatio Prijedlog Odluke o V (petoj) izmjeni i dopuni Plana rasporeda montažnih objekata na području Grada Sinja. 
    Vijećnik Stipe Jadrijević-Cvrlje upitao je, s obzirom na činjenicu da se u blizini mjesta 

na kojem se planira postavljanje montažnog objekta-kioska nalazi kapelica, da li će ta kapelica  promijeniti svoju lokaciju i kako se to misli riješiti na što je v.d. pročelnica Ankica Panza odgovorila da kapelica ostaje tamo gdje je i smještena, te je pojasnila zašto se položaj kapelice ne kosi sa mjestom na kojem se planira postavljanje montažnog objekta-kioska.

          Vijećnik Mate Glavinović istakao je kako pozdravlja otvaranje radnog mjesta i da se treba izaći u susret, ali je također naglasio kako se gore navedena lokacija daje u zakup na temelju javnog natječaja i da nema pogodovanja.

           Nakon završene rasprave, predsjedatelj je dao na glasovanje Prijedlog Odluke o V (petoj) izmjeni i dopuni Plana rasporeda montažnih objekata na području Grada Sinja i konstatirao da je Gradsko vijeće jednoglasno (14 „za) donijelo

         Odluku o V (petoj) izmjeni i dopuni Plana rasporeda montažnih objekata na području Grada Sinja.
TOČKA 20. 
Prijedlog Zaključka o primanju na znanje okolnosti iz Pisma namjere za kupnju 
zemljišta na području GZK Sinj, tvrtke Vukelić d.o.o., Split
        Predsjednik Milan Smoljo pozvao je gosp. Anđelka Vukelića da predstavi sebe i svoju firmu. 

        Gosp. Anđelko Vukelić na početku se zahvalio gradonačelniku Ivici Glavanu i gosp. Ezgeti kojeg je ovlastio da ga zastupa ispred Grada. Nadalje, gosp. Vukelić rekao je kako je osnovao firmu koja će početi raditi kada pokrenu proizvodnju, da ulaganje iznosi cca 20 mil eura i da namjerava uložiti novac, a ne dizati kredite. Gosp. Vukelić naglasio je kako ulaže sva sredstva u taj program, da bi postavio 117 plastenika, u svakom plasteniku da bi radila po dva radnika, znači ukupno 220 ljudi bi radilo u plastenicima, a da računa na zapošljavanje preko 350 ljudi budući da će trebati i vozače. Gosp. Vukelić istakao je kako mu se čini da su Grad i gradonačelnik prepoznali vrijednost njegovog projekta, da je gosp. Ezgeta zahvaljujući svojoj aktivnosti prikupio sve što je potrebno za krenuti u taj projekt. Vezano za zemljište na području GZK, gosp. Vukelić rekao je da daje za zemlju 1 kunu gdje nije napravljena infrastruktura, da bi on na tom području napravio infrastrukturu i da nitko to neće napraviti brže od njega, radi se o ulaganju vrijednom cca 22 mil kuna,  s tim da bi to ulaganje umanjio za vrijednost zemlje, a razliku da bi vratio Grad u roku od 5 godina. Gosp. Vukelić naglasio je kako mu ništa drugo ne bi odgovaralo, da se radi o hidrofonskoj proizvodnji koja je najskuplja ali i najisplativija, te da se radi o ekološkoj proizvodnji. Gosp. Vukelić naglasio je da se, ukoliko dođe do realizacije projekta, dogovorio  sa gradonačelnikom i gosp. Ezgetom, da bi u radni odnos bili primljeni samo ljudi iz Sinja i Cetinske krajine. Gosp. Vukelić rekao je kako treba proizvoditi ono što treba kupcu, a da kupaca ima u inozemstvu, te je vezano za radnike rekao kako će imati svoj restoran, da bi se radilo u tri smjene, da proizvodnja traje 53 dana, najduže 63 dana i da se planira da autobusi dolaze po radnike, pa da zato ne bi trebali veliki parking, te je na kraju zaključio kako je prepoznao kvalitetu u gradonačelniku i njegovim suradnicima. 

         Vijećnika Mira Bulja zanimalo je da li će im smetati odlagalište za ekološku proizvodnju i kako to misle riješiti na što je gosp. Vukelić odgovorio kako vjeruje da će odlagalište biti riješeno i da se već radi na tome, da će se staviti na raspolaganje, jer ima mogućnost da se to riješi na kvalitetan, suvremeniji način. U tom smislu gosp. Vukelić rekao je kako bi doveo poznatog kriminologa za ekologiju, njegovu osobnu prijateljicu koja se trenutno nalazi u Briselu, a hidrofon znači maksimalno zaštićen prostor i ne treba nikakve pesticide, te da su izolirani što se toga tiče u potpunosti. 

        Zamjenica gradonačelnika Elena Perković-Paloš istakla je kako Gradskom vijeću treba reći od kuda krenuti za ovu investiciju, navodeći prije svega potrebu izmjene UPU-a  na GZK da bi mogli krenuti u investiciju, jer  isti ne odgovara investiciji gosp. Vukelića i izmijeniti projektnu dokumentaciju i da bi on u tom smislu trebao dati financijsku garanciju za svoju investiciju. Nadalje, zamjenica gradonačelnika Elena Perković-Paloš istakla je kako bi  sljedeća odluka bila odluka Gradskog vijeća o prodaji zemljišta za 1 kunu, te je također postavila pitanje vezano za razliku od 7-22 mil kuna koliko bi investitor uložio u komunalnu infrastrukturu i koju razliku bi Grad trebao vratiti za 5 godina i zamolila odgovor na to pitanje kako bi vijećnici bili upoznati sa svim relevantnim činjenicama.        
         Gosp. Vukelić rekao je kako cijeli tim radi na ovome dosta vremena, da mu je ministrica na njegovo pitanje mogu li se plastenici postaviti u GZK dala odgovor iz kojeg proizlazi da to nije zabranjeno što znači da se trebaju snaći, smatra da nijedna firma na GZK neće donijeti toliko sredstava u gradsku blagajnu, da se mogu vratiti na početak i da Grad napravi komunalnu infrastrukturu, ali da on nema vremena čekati 5 mjeseci da se to napravi,   jer da mu treba 1 godina samo za podignuti plastenike i ako mu mogu pomoći da su svi zadovoljni da je on tu na raspolaganju.

        Zamjenica Elena Perković-Paloš odgovorila je da nitko nije protiv te investicije, ali da nije dobila odgovor na pitanje da li investitor očekuje da Grad vrati razliku od 7-22 mil kuna kroz pet godina napomenuvši da su zakoni takvi da bi Grad morao ići u izmjenu UPU-a i mijenjati projektnu dokumentaciju,  da to sve košta i  da im za to treba financijska garancija, te je u tom smislu  upitala koja je njegova financijska garancija da bi oni krenuli u izmjenu te projektne dokumentacije.
          Vijećnik Stipislav Jadrijević istakao je kako lijepo zvuči sve što je čuo, da je to po njemu strateška investicija za ovu zemlju, te se posebno osvrnuo na donošenje zakona o strateškim investicijama i naglasio da će zato morati uključiti kao partnera Vladu RH kao treću stranu na što je gosp. Vukelić odgovorio da su im se već obraćali.  S obzirom da se radi o velikoj površini, vijećnika Stipislava Jadrijevića zanimalo je kako to misli grijati na što je gosp. Vukelić odgovorio da ima na izbor dva izvora za zagrijavanje, plinsko i na naftu, pa da mora vidjeti što će mu više odgovarati. Također je istakao da ima već grijače sa plastenicima, a da će koristiti i usluge stranih stručnjaka i da bi bilo suludo da ne zna s čim će grijati plastenike.
           Vijećnik Stipislav Jadrijević naglasio je, ako misle ići brzo, da moraju uvesti strateškog partnera kao trećeg, Vladu RH, koja će jamčiti za gosp. Vukelića i njegovu investiciju i da misli kako onda neće trebati mijenjati UPU-a, jer je za Vladu RH to strateška investicija, a da će Grad biti zaštićen  na što je gosp. Vukelić odgovorio da su se već i ministarstvu obratili na par instanci,  da je on za to jer računa ako bi išli na taj način da bi mu se pomoglo, ali da se boji da ne dođe do problema na što je vijećnik Stipislav Jadrijević nadodao ponovno da se radi o strateškoj investiciji budući da se  ulaže preko cca 20 mil eura i naglasio značajke toga.
           Zamjenica gradonačelnika Elena Perković-Paloš predložila je dvije mogućnosti Gradskom vijeću i istakala kako za prvu ne misli da će se večeras ostvariti odnosno donijeti odluka o izmjeni UPU-a, jer da je to za sada preozbiljna situacija, a kao drugu mogućnost je predložila donošenje zaključka o tome da gradonačelnik zatraži prijam kod ministra gospodarstva gosp. Ivana Vrdoljaka na koji sastanak bi išao gradonačelnik i gosp. Vukelić i da to bude točka od koje će krenuti prema strateškoj investiciji. Zamjenica gradonačelnika Elena Perković-Paloš naglasila je kako bi se na taj način vjerojatno čitav taj proces ubrzao i da će tu Vlada RH zaštiti i njih i Grad.
           Gradonačelnik Ivica Glavan rekao je kako treba više uključiti struku i postaviti ključna pitanja, da je tu i gosp. Kuzmanić, koji je također kupio zemlju u GZK,  a u pratnji je gosp. Vukelića kao stručna osoba. Gradonačelnik Ivica Glavan je naglasio kako struka treba reći koji je rok za promjenu UPU-a, kakve su garancije potrebne, koja je cijena i paralelno s tim ići u Vladu RH. Također, gradonačelnik je istakao kako ne mogu gubiti vrijeme, jer se investitor već obraćao višim instancama i da odgovor treba dati struka, a ne Vlada RH, a ako misle da to nije pravi investitor da trebaju danas završiti priču, jer im je ostala samo jedna sjednica Gradskog vijeća.
            Vijećnik Stipislav Jadrijević izrazio je nezadovoljstvo stavom gradonačelnika i naglasio kako je zakon o strateškim investicijama na drugom čitanju, da su u Vladi ljudi za strateške investicije i da onda ne bi trebalo mijenjati planove ako je lokalna zajednica za to, jer će brže napravit referendum nego mijenjati planove, da je to brži put i da taj zakon stavlja izvan snage prostorno plansku dokumentaciju. Također, vijećnik je rekao vezano za gosp. Vukelića da treba što prije pričati sa Vladom i uvjeriti ih da ima garanciju za svoju investiciju. 
            Vijećnik Miro Bulj istakao je kako mora biti neka garancija i da Grad treba zaštititi svoje interese i podržati investitora, te je postavio pitanje vezano za spalionicu na što je            predsjedatelj odgovorio da se o njoj ne govori u ovom Pismu namjere.
            Vijećnik Stjepan Labrović postavio je pitanje vezano za troškovnik na što je gosp. Vukelić istakao kako je ovo informativno izlaganje i da nije donio troškovnik.
            Zamjenica gradonačelnika Elena Perković-Paloš pročitala je odgovor Ministarstva graditeljstva s obzirom na koji je istakla da je to teža procedura, a vijećnik Stipislav Jadrijević opet je izrazio svoje protivljenje i ponovio svoj stav iznesen u njegovim prethodnim izlaganjima. Zamjenica gradonačelnika predložila je  Gradskom vijeću da se ide prema  Ministarstvu gospodarstva, da je to brži put, jer oni u Gradskom vijeću ne mogu kroz 5 mjeseci  promijeniti potrebnu dokumentaciju. 
            Zamjenica gradonačelnika Elena Perković-Paloš upitala je da li je gosp. Vukelić za to da ide u Ministarstvo gospodarstva sa gradonačelnikom ili da čeka da Gradsko vijeće provede proceduru na što je gosp. Vukelić istakao kako mu je drago što je upoznao dr. Jadrijevića i čuo njegov prijedlog i da je za to ako je to najbrži put.  

            Vijećnik Stipislav Jadrijević predložio je da gradonačelnik zatraži hitan prijem kod ministra gospodarstva i zatraži održavanje sastanka.

             V.d. predstojnik Ureda Grada Igor Vidalina citirao je odredbe čl. 391. Zakona o vlasništvu i drugim stvarnim pravima, koje su osnova za postupanje, a iz kojih odredbi proizlazi nemogućnost ustupanja zemljišta za 1 kunu, ističući kako je na seminaru postavio pitanje vezano za takvu mogućnost i dobio odgovor da je bilo takvih prijedloga i od drugih gradova, da je predloženo da se to izmjeni, ali da prijedlog nije prihvaćen. 
           Prije nego je predsjedatelj zaključio raspravu gradonačelnik je naglasio kako nisu sve do kraja rekli, te je upitao gosp. Vukelića i Kuzmanića da li oni imaju kakvih pitanja prema njima naglašavajući kako su oni već bili u kontaktu s ljudima iz ministarstva gospodarstva i ministarstva graditeljstva.

           Gosp. Kuzmanić istakao je kako ideja vijećnika Stipislava Jadrijevića uopće ne zvuči loše ako će taj zakon o strateškim investicijama biti donesen u prihvatljivom roku i ako će biti dovoljno snažan da se zaobiđu izmjene prostorno-planske dokumentacije, a vijećnik Stipislav Jadrijević nadodao je kao uvjet odobrenje lokalne zajednice.
           Predsjedatelj je pozdravio za kraj investitora i njegovog suradnika koji su po tom napustili Gradsku vijećnicu, a kojima je rečeno da će naknadno biti obaviješteni o zauzetom stavu Gradskog vijeća. 
           Gradonačelnik Ivica Glavan istakao je kako je prema prostorno-planskoj dokumentaciji stupanj izgrađenosti u GZK 40% i da se radilo o stupnju izgrađenosti za plastenike od 80%  da su mogli ovo izbjeći, da nije uspio pročitati sve odredbe zakona o strateškim investicijama, ali da bi bilo dobro da se mogu izbjeći odredbe zakona koje reguliraju promjenu prostorno-planske dokumentacije.          

           Vijećnik Hrvoje Markulin istakao je kako po prvi put osjeća pozitivni naboj kod svih, ali da je on iznimno zbunjen, jer da nije svima jasno da li je ova priča realna te se osvrnuo na izlaganje vijećnika Stipislava Jadrijevića i konstatirao da je pitanje da li će to u konačnici dovesti do uspjeha. U tom smislu, vijećnik Hrvoje Markulin podsjetio je na ranije radnje vezane za gosp. Vukelića i rekao da ne zna što je gosp. Vukelić očekivao večeras odnosno da li je očekivao da mu se proda zemljište za 1 kunu na što je zamjenica gradonačelnika Elena Perković-Paloš odgovorila da misli kako je očekivao odluku da idu u promjenu UPU-a.  
           Vijećnik Stipislav Jadrijević naglasio je kako svaki strateški investitor koji dolazi u Hrvatsku mora dokazati da ima sredstva i da su sve riješili sa tim.

           Nakon završene rasprave vijećnici su jednoglasno zauzeli stav da se obvezuje gradonačelnik Ivica Glavan da zatraži od Ministarstva gospodarstva prijam i održavanje sastanka sa ministrom gospodarstva gosp. Ivanom Vrdoljakom na koji bi gradonačelnik išao zajedno sa potencijalnim investitorom  gosp. Anđelkom Vukelićem.   

           Predsjednik je konstatirao da je Gradsko vijeće jednoglasno donijelo 
           Zaključak o primanju na znanje okolnosti iz Pisma namjere za kupnju zemljišta na području GZK Sinj, tvrtke Vukelić d.o.o., Split.
Sjednica je završena u 21,35 sati.

